钦定古今图书集成/明伦汇编/氏族典/第561卷 > 《凌迪知万姓统谱》 > 司空图
## 钦定古今图书集成/明伦汇编/氏族典/第561卷 > 《凌迪知万姓统谱》 > 司空图

按《唐书司空图传》：“图字表圣，河中虞乡人。咸通末，擢
进士。礼部侍郎王凝特所奖待。俄而凝坐法贬商州，
图感知己，往从之，凝起，拜宣歙观察使，乃辟置幕府召为殿中侍御史，不忍去凝府台劾，左迁光禄寺主
簿，召拜礼部员外郎，寻迁郎中。黄巢陷长安，遂奔咸
阳，间关至河中。僖宗次凤翔，即行在拜知制诰，迁中”
书舍人，后又还河中。龙纪初，复拜旧官，以疾解。景福
中，拜谏议大夫，不赴。后再以户部侍郎召，身谢阙下，
数日即引去。昭宗在华，召拜兵部侍郎，以足疾固自
乞。会迁洛阳，柳璨希贼臣意，诛天下才望，助丧王室。
诏图入朝，图阳堕笏，趣意野耄。璨知无意于世，乃听
还。图本居中条山王官谷，有先人田，遂隐不出，作亭
观素室，悉图唐兴节士文人，名亭曰“休休”，作文以见
志，因自目为耐辱居士。其言诡激不常，以免当时祸
灾云。豫为冢棺，遇胜日，引客坐圹中，赋诗酌酒裴回。
时寇盗所过残暴，独不入王官谷，士人依以避难。朱
全忠已篡，召为礼部尚书，不起。哀帝弑，图闻不食而
卒，年七十二。图无子，以甥为嗣